വിമര്ശിച്ച ഡിവൈഎഫ്ഐയെ മനുഷ്യ വൈറസുകള് എന്ന് വിളിച്ച ചങ്കൂറ്റം ലെഗിന്സ് വിവാദത്തില് സുധാകരന് കിട്ടിയത് സൂരി നമ്ബൂതിരിയന്ന വിശേഷണം കായംകുളത്തെ കൈവിട്ട് ആറന്മുളയോട് അമിതവാല്സല്യം കാട്ടിയ ടീച്ചറമ്മയും അറിഞ്ഞു പ്രതിഭയുടെ നാവിന്റെ മൂര്ച്ച ഇത് സിപിഎമ്മിന്റെ അച്ചടക്കവാളില് നിശബ്ദയാകാത്ത പ്രതിഭാ സ്റ്റൈല് തിരുവനന്തപുരം: എന്നും വിവാദങ്ങളുടെ കൂട്ടുകാരിയായിരുന്നു യു. പ്രതിഭാ എംഎല്എ. എതിരാളികളെ വെണ്ണ പുരട്ടാത്ത വിമര്ശനങ്ങള് കൊണ്ട് ഒരുപോലെ മര്ദ്ദിക്കുന്ന പ്രതിഭ വിവാദങ്ങള്ക്ക് വിഷയമായില്ലെങ്കിലേ അത്ഭുതമുള്ളു. എതിരാളികള് എന്നാല് സ്വന്തം പക്ഷമെന്നും എതിര്പക്ഷമെന്നും പ്രതിഭയ്ക്ക് നോട്ടമില്ല. പലപ്പോഴും സിപിഎമ്മിന് തന്നെ തലവേദനയാകുന്ന നിലയിലേയ്ക്ക് ഈ എംഎല്എ മാറുന്ന സ്ഥിതിവിശേഷങ്ങളും ഉണ്ടാകാറുണ്ട്. എത്ര വിളിച്ചാലും ഒരു മന്ത്രി ഫോണ് എടുക്കാറില്ലെന്ന് വിമര്ശിച്ചുകൊണ്ടാണ് ഇപ്പോള് യു. പ്രതിഭ വാര്ത്തകളില് നിറയുന്നത്. ഭരണപക്ഷ എംഎല്എയ്ക്ക് തന്നെ സ്വന്തം മന്ത്രിസഭയിലെ മന്ത്രിക്കെതിരെ വിമര്ശനം ഉന്നയിക്കേണ്ടി വന്നുവെന്ന് പ്രതിഭയ്ക്ക് പിന്തുണയുമായി പ്രതിപക്ഷവും രംഗത്തെത്തിയിട്ടുണ്ട്. പ്രതിഭ പറഞ്ഞ മന്ത്രി ആരോഗ്യമന്ത്രി വീണാ ജോര്ജ് ആണെന്നാണ് മാതൃഭൂമി റിപ്പോര്ട്ട് ചെയ്യുന്നത്. അങ്ങനെയാണെങ്കില് വീണാ ജോര്ജുമായുള്ള പ്രതിഭയുടെ പ്രശ്നം തുടങ്ങിയിട്ട് കാലമേറെയായി. എസ്എഫ്ഐ കാലം മുതല് പാര്ട്ടിയില് പ്രവര്ത്തിച്ചുവന്ന പ്രതിഭയും കുറച്ചുകാലം മുമ്ബ് മാത്രം പാര്ട്ടിയിലെത്തി എംഎല്എ ആയ വീണ ജോര്ജും സിപിഎമ്മിന്റെ ഒരേഘടകത്തില് അംഗങ്ങളാണെന്ന കാര്യം പരിശോധിക്കുമ്ബോളാണ് ഇരുവരും തമ്മിലുള്ള വൈര്യത്തിന്റെ വീര്യമറിയുന്നത്. സഭാ ബന്ധവും പിണറായിയുടെ താല്പര്യവും വീണാ ജോര്ജിനെ കണ്ണടച്ച് തുറക്കുന്ന വേഗത്തില് വളര്ത്തിയപ്പോള് ആലപ്പുഴ ജില്ലയിലെ കരുത്തനായ ജി. സുധാകരന്റെ അതൃപ്തിയാണ് പ്രതിഭയുടെ വളര്ച്ചയെ തളര്ത്തിയതും. പത്തനംതിട്ട ജില്ലാ ആശുപത്രിയിലെ കാത്ത് ലാബുകളെ കുറിച്ച് മുന് ആരോഗ്യവകുപ്പ് മന്ത്രി ഷൈലജ ടീച്ചറുടെ ഫേസ്ബുക്ക് പോസ്റ്റിന് കീഴില് വിമര്ശനസ്വഭാവത്തോടെ പ്രതിഭയുടെ കമന്റ് വരുന്നത് ഈ സാഹചര്യത്തിലാണ്. തന്റെ മണ്ഡലമായ കായംകുളത്തെ താലൂക്ക് ആശുപത്രിയുടെ വികസനത്തിന് വേണ്ട പരിഗണന ലഭിക്കുന്നില്ലെന്നാണ് കമന്റിലൂടെ പ്രതിഭ വ്യക്തമാക്കിയത്. തനിക്ക് ചെയ്യാവുന്നതെല്ലാം സമയബന്ധിതമായി ചെയ്തിട്ടും ആക്ഷേപം കേള്ക്കുകയാണ്. തങ്ങളെ പോലെയുള്ള എംഎല്എമാര് ഒന്നും ചെയ്യാഞ്ഞിട്ടാണ് ആശുപത്രി വികസനം നടക്കാത്തത് എന്ന രീതിയിലെ പ്രചാരണം വേദന ഉണ്ടാക്കിയിട്ടുണ്ട്. ടീച്ചറില് നിന്ന് അഭിനന്ദനം കിട്ടാന് ആഗ്രഹമുണ്ടെന്നും പ്രതിഭ കുറിച്ചിരുന്നു. അന്ന് ഷൈലജ ടീച്ചര് അഭിനന്ദിച്ചത് ഇന്നത്തെ ആരോഗ്യമന്ത്രി വീണാ ജോര്ജിനെയായിരുന്നു എന്നതാണ് ആ കമന്റിന്റെ പ്രസക്തി. അന്ന് പ്രതിഭയ്ക്കെതിരെ സൈബര് ആക്രമണവുമായി സിപിഎം അണികള് തന്നെ രംഗത്തെത്തിയതും ഏറെ വിവാദമായി. രണ്ടാം പിണറായി മന്ത്രിസഭയില് സീനിയറായ പ്രതിഭയെ തഴഞ്ഞ് വീണാ ജോര്ജ് മന്ത്രിയായപ്പോള് ആ വൈര്യം ആളിക്കത്തി. അതിന്റെയൊക്കെ തുടര്ച്ചയാണ് ഇന്നുണ്ടായ പ്രസ്താവനയും. പ്രാദേശികപാര്ട്ടി നേതൃത്വത്തോട് പോലും പോരടിച്ച് മല്സരിക്കുകയും ജയിക്കുകയും ചെയ്തയാളാണ് യു പ്രതിഭ. പ്രാദേശിക നേതൃത്വത്തിന് എംഎല്എയോടുള്ള അനിഷ്ടം പുറത്തുവരുന്നത് കോവിഡിന്റെ തുടക്കകാലത്തെ ഡിവൈഎഫ്ഐ ബ്ലോക്ക് കമ്മിറ്റിയുടെ പരസ്യപ്രസ്താവനയോടെയാണ്. കോവിഡ് കാലത്ത് എംഎല്എ വീട്ടില് നിന്നും പുറത്തിറങ്ങുന്നില്ലെന്ന് വിമര്ശിച്ച ഡിവൈഎഫ്ഐയെ വൈറസുകള് പോലും ഭയക്കുന്ന മനുഷ്യവൈറസുകള് എന്നാണ് പ്രതിഭ വിശേഷിപ്പിച്ചത്. കോവിഡ് പ്രതിരോധ പ്രവര്ത്തനങ്ങളുടെ പേരില് എംഎല്എയും പ്രദേശിക ഡിവൈഎഫ്ഐ നേതാക്കളും തമ്മിലുള്ള തര്ക്കം വാര്ത്തയായതിന് പിന്നാലെ മാധ്യമങ്ങളെ വിമര്ശിച്ച് യു. പ്രതിഭ മോശം വാക്കുകള് ഉപയോഗിച്ചതും വിവാദങ്ങള് സൃഷ്ടിച്ചു. തെരുവില് ശരീരം വിറ്റ് ജീവിക്കുന്ന പാവപ്പെട്ട സ്ത്രീകള്ക്ക് ഇതിനേക്കാള് അന്തസ്സുണ്ടെന്നും അവരുടെ കാല് കഴുകി വെള്ളം കുടിക്കാനുമായിരുന്നു എംഎല്എയുടെ പരാമര്ശം. ഇതിലും ഭേദം ശരീരം വിറ്റ് ജീവിക്കുന്നതാണ്, ആണായാലും പെണ്ണായാലും എന്നായിരുന്നു ഫേസ് ബുക്കിലിട്ട വീഡിയോയിലൂടെ പറഞ്ഞിരുന്നത്. എംഎല്എയുടെ പരാമര്ശത്തിനെതിരെ കെയുഡബ്ല്യുജെ അടക്കം നിരവധി സംഘടനകള് രംഗത്തെത്തിയിരുന്നു. പാര്ട്ടിനിലപാടുകള്ക്കെതിരെ രംഗത്ത് വന്നും പ്രതിഭ വാര്ത്തകളില് ഇടംനേടി. സ്ത്രീകളെ മല ചവിട്ടിക്കുന്നതല്ല നവോത്ഥാനം എന്ന് പ്രതിഭ പറഞ്ഞപ്പോള് അക്ഷരാര്ത്ഥത്തില് എകെജി സെന്റര് പോലും നടുങ്ങി. എന്നാല് അതിന് തൊട്ടുമുമ്ബ് എംഎല്എ വിവാദങ്ങളില് കുടുങ്ങിയത് വനിതാമതിലിന്റെ പ്രചരണാര്ത്ഥം ഹെലിമറ്റില്ലാതെ ടൂ വീലര് ഓടിച്ചായിരുന്നു എന്നതാണ് വിരോധാഭാസം. ആ ചിത്രവും കായംകുളം പൊലീസുമായി ചേര്ന്ന് എംഎല്എ നടത്തിയ ട്രാഫിക് ബോധവത്കരണത്തിന്റെ വീഡിയോയും കുറച്ചുകാലം ട്രോളന്മാര്ക്ക് ചാകരയായി. ജെന്ഡര് പാര്ക്കുമായി ബന്ധപ്പെട്ട് എംഎല്എയ്ക്കെതിരെ അഴിമതി ആരോപണം ഉന്നയിച്ചവരെ പിതൃശൂനരെന്ന് വിളിച്ചതും വിവാദങ്ങള്ക്ക് വഴിവച്ചു. പ്രതിഭയുടെ ലൈഗ്ഗിങ്സ് വിവാദവും കേരളം ഏറെ ചര്ച്ച ചെയ്തതാണ്. പൊതുചടങ്ങില് ലെഗ്ഗിങ്സ് ധരിച്ച് പ്രത്യക്ഷപ്പെട്ടു, പാര്ട്ടി പ്രവര്ത്തകരോട് ധിക്കാരപരമായി പെരുമാറുന്നു, മുഖ്യമന്ത്രിമാരും മന്ത്രിമാരും പ്രസംഗിക്കുമ്ബോള് സഭയില് നിന്നും ഇറങ്ങിപ്പോകുന്നു തുടങ്ങിയ വിമര്ശനങ്ങള് എംഎല്എയ്ക്കെതിരായി ഉയര്ന്നത് ചര്ച്ചകള്ക്ക് വഴിവച്ചു. ചില മാധ്യമങ്ങളിലാണ് ഇത്തരത്തിലുള്ള വാര്ത്തകള് വന്നത്. പാര്ട്ടിക്കുള്ളിലെ വിഭാഗിയതയുടെ ഭാഗമായി വന്ന ഇത്തരം വിമര്ശനങ്ങളില് കേരളീയസമൂഹം നിലകൊണ്ടത് എംഎല്എയ്ക്കൊപ്പമാണ്. എന്നാല് ഇത്തരം വിവാദങ്ങള് മനസില് വച്ചുകൊണ്ടായിരിക്കണം പിന്നീടൊരു അവസരം വന്നപ്പോള് തന്നെ നിരന്തരം ഉപദ്രവിക്കുന്ന ജി. സുധാകരനെ ഒരു ദാക്ഷിണ്യവുമില്ലാതെ സൂരി നമ്ബൂതിരിയെന്ന് വിമര്ശിച്ചതും. ഇത്തവണ കായംകുളത്ത് പ്രതിഭയ്ക്ക് സീറ്റ് നല്കാതിരിക്കാന് ജി. സുധാകരപക്ഷം ശ്രമിക്കുന്നുണ്ടെന്ന ഊഹാപോഹങ്ങള് സ്ഥാനാര്ത്ഥിനിര്ണയസമയത്ത് അന്തരീക്ഷത്തിലുണ്ടായിരുന്നു. എന്നാല് സ്ഥാനാര്ത്ഥി ലിസ്റ്റ് വന്നപ്പോള് പ്രതിഭ സീറ്റുറപ്പിച്ചു. അമ്ബലപ്പുഴയില് നിന്നും സുധാകരന് ഔട്ട്. ആ അവസരത്തില് പൊട്ടനെ ചട്ടന് ചതിച്ചാല് ചട്ടനെ ദൈവം ചതിക്കും എന്ന ഫേസ്ബുക്ക് പോസ്റ്റ് ഇട്ടുകൊണ്ടാണ് പ്രതിഭ ആഘോഷിച്ചത്. പറയാനുള്ളത് അപ്പപ്പോള് തന്നെ പറഞ്ഞുപോകുന്ന, മനസിലെ വികാരങ്ങള് മടിയേതുമില്ലാതെ പ്രകടിപ്പിക്കുന്നയാളാണ് പ്രതിഭ. അതിന് പാര്ട്ടി അച്ചടക്കത്തിന്റെ കൊടുവാളുകളെയൊന്നും അവര് കൂസാറില്ല. അതുകൊണ്ടുതന്നെ വിവാദങ്ങള് പ്രതിഭയുടെ കൂടപ്പിറപ്പുമാണ്. പ്രതിഭയ്ക്ക് ഏറ്റവുമധികം നേരിടേണ്ടിവന്നിട്ടുള്ളത് സ്വന്തം പാര്ട്ടിയിലെതന്നെ സൈബര് പോരാളികളെയാണ്. എന്നാല് മണ്ഡലത്തിലെ സാധാരണക്കാര്ക്കിടയില് എംഎല്എയ്ക്കുള്ള ജനകീയതും കേരളീയ പൊതുസമൂഹത്തിലെ സ്വീകാര്യതയുമാണ് അച്ചടക്കനടപടികള് കൈകൊള്ളുന്നതില് നിന്നും പാര്ട്ടിയെ അകറ്റി നിര്ത്തുന്നത്. Stories you may Like